[Foto’s] Swaar storm tref ErmeloFoto: Facebook via Reënval in SA. Ermelo in Mpumalanga het Sondagaand erg deurgeloop onder ŉ swaar reën- en haelbui wat oor die dorp uitgesak het. Foto’s word wyd op sosiale media versprei van water wat kniehoogte en selfs hoër deur die winkels en motorhandelaars op die dorp se vertoonkamers stroom. Eddie Mc Kenzie, ŉ boekhouer van Ermelo, het aan Maroela Media vertel die Ford-handelaar se glasvertoonventers het gebreek. “Ek dink nie die afvoerpype en mangate word onderhou nie, want verlede Vrydag het ŉ motor ook vasgeval in dieselfde omgewing,” het Mc Kenzie gesê. Mc Kenzie het pizza bestel by Debonairs in die dorp en wou dit gaan afhaal ná die erge reënbui, maar moes egter “bo in die dorp stop omdat die paaie gesluit was”. “Die reënbui het tussen 19:00 en 19:30 uitgesak en dit het vir ŉ halfuur lank kliphard gereën. In die ooste van die dorp , het dit ook baie swaar gehael. Die hael het vanoggend nog spierwit op die grasperke gelê,” het Mc Kenzie gesê. Hy sê dit het heelaand saggies gereën. Die Suid-Afrikaanse weerdiens het Sondag 44mm reën in Ermelo gemeet. Volgens Mc Kenzie is die The Oaks-winkelsentrum ook al vir ŉ deel van die dag gesluit. “Vriende van ons het ŉ kleuterskooltjie en dit het ook oorstroom. My ouma-hulle se rondawel ook.” Volgens Mc Kenzie het talle ander huise ook verspoel. Opruimingspogings is reeds aan die gang.